Liviyada muxolifat oxirgi yaroqli neft zavodini egalladi
Tripolini yonilg’i bilan ta’minlab turgan oxirgi manba, Zaviya shahridagi zavod haqida gap ketmoqda.
Zaviyadan qochayotgan odamlarning aytishicha, shaharning katta qismi muxolifat qo’lida. Har yerda isyonchilarning qizil, qora, yashil chiziq tortilgan bayrog’ini ko’rish mumkin. Agar Zaviya butunlay oppozitsiya ixtiyoriga o’tsa, Qaddafiy uchun bu katta talofat bo’ladi. Sharqdagi strategik port shahar Bregada ham kurash ketmoqda. Seshanba kuni bu yerda 18 isyonchi o’lib, 33 nafari jarohatlangan. Qo’shma Shtatlar esa Liviya uzra yana ikki qiruvchi, o’zini-o’zi boshqaradigan samolyotni ishga solgan. Muxolifat aynan xalqaro koalitsiya madadiga qattiq tayanib keladi. AQSh Mudofaa vaziri Leon Panetta matbuot kotibi Jorj Litll so’zlariga ko’ra, Qaddafiyning kuni bitgan. “Ko’rinib turibdiki, Qaddafiyning ahvoli tang, lekin u qachon ketadi, qaysi sanada, buni aniq aytish qiyin”, - deydi Amerika Mudofaa vazirligi vakili. Tahlilchi Rizo Jon “Amerika Ovozi” bilan suhbatda olishuv hali uzoq davom etadi, deydi. “So’nggi bir necha kunda isyonchilar katta-katta hududlarni qo’lga kiritgani rost. Biroq muxolifat Tripolini hali egallagach, urush tugashi gumon”, - deydi olim. Poytaxt aholisi hali ham Qaddafiyga xayrixoh ekani aniq. Buni isbotlovchi dalillar bor. Demak Tripoli ko’chalari qonga belanishi ehtimoldan xoli emas, deydi tahlilchi Rizo Jon. Uning aytishicha, armiya osonlikcha taslim bo’lmaydi. Diplomatik choralar hali biror natija berganicha yo’q. Xalqaro tashkilotlar Liviyada qochqinlar dahshatli muhitda kun kechirayotganiga e’tibor qaratadi. Chad va sudanlik qochoqlar o’g’rilik va zo’ravonlik bilan olishib yashashga majbur, suv, dori-darmon, elektr toki yo’q. Bular uzoq yillar Liviyada yashagan afrikalik muhojirlar, bir kun kelib Yevropaga borib ishlashni orzu qilgan minglab insonlar.